**Hepatitis A** (dahulunya dikenali sebagai **hepatitis berjangkit**) merupakan penyakit berjangkit hati yang akut, yang disebabkan oleh virus hepatitis A (HAV). Kebanyakan kes tidak menunjukkan simptom atau menunjukkan simptom yang sedikit, terutamanya dalam kalangan kanak-kanak. Dalam kalangan mereka yang dijangkiti, tempoh antara jangkitan dengan simptom adalah antara dua hingga enam minggu. Apabila menunjukkan simptom, simptom ini berlanjutan selama lapan minggu dan mungkin merangkumi: rasa mual, muntah, cirit-birit, kulit kuning, demam, dan sakit abdomen. Kira-kira 10–15% daripada mereka yang dijangkiti mengalami simptom berulang sepanjang enam bulan selepas jangkitan awal. Kegagalan hati akut amat jarang berlaku tetapi masih boleh berlaku lebih-lebih lagi dalam kalangan warga tua.

Penyakit ini biasanya tersebar melalui pengambilan makanan atau air yang dicemari oleh najis yang dijangkiti. Kerang-kerangan yang tidak dimasak secukupnya merupakan punca biasa. Penyakit ini juga boleh tersebar melalui sentuhan dengan orang yang boleh menjangkitkan penyakit. Walaupun kanak-kanak seringkali tidak menunjukkan simptom apabila dijangkiti, mereka masih mampu menjangkitkan penyakit ini kepada orang lain. Selepas satu jangkitan, individu tersebut menjadi imun terhadap penyakit ini sepanjang hidup mereka. Diagnosis memerlukan ujian darah kerana simptomnya menyerupai beberapa penyakit lain. Ia merupakan satu daripada lima virus hepatitis yang diketahui: A, B, C, D, dan E.

Vaksin hepatitis A berkesan dalam pencegahan. Beberapa buah negara mengesyorkannya secara rutin kepada kanak-kanak dan mereka yang mempunyai risiko lebih tinggi dan belum pernah divaksinkan. Ia dipercayai berkesan sepanjang hayat. Langkah pencegahan yang lain termasuk mencuci tangan dan memasak makanan dengan secukupnya. Tiada rawatan yang khusus, hanya rehat dan ubat untuk rasa mual atau cirit-birit disyorkan sekiranya perlu. Jangkitan biasanya sembuh sepenuhnya tanpa penyakit hati yang berterusan. Rawatan kegagalan hati akut, sekiranya berlaku, ialah dengan pemindahan hati.

Kira-kira 1.5 juta kes bersimptom berlaku setiap tahun di seluruh dunia  dengan kemungkinan berjuta-juta kes jangkitan secara keseluruhannya. Penyakit ini lebih biasa ditemui di kawasan dengan kebersihan yang lemah dan tiada air yang cukup selamat untuk diminum. Di negara sedang membangun, kira-kira 90% daripada kanak-kanak sudah dijangkiti penyakit ini pada umur 10 tahun dan oleh itu, sudah imun apabila dewasa. Ia sering tercetus sebagai wabak di negara yang agak maju, tempat kanak-kanak tidak terdedah kepada penyakit ini pada usia muda dan tiada pemvaksinan meluas. Pada tahun 2010, hepatitis A akut mengakibatkan 102,000 kematian. Hari Hepatitis Sedunia diadakan setiap tahun pada 28 Julai untuk memberi kesedaran tentang hepatitis virus.

Rujukan
-------

1. ↑  Ryan KJ, Ray CG (editors) (2004). *Sherris Medical Microbiology* (ed. 4th). McGraw Hill. m/s. 541–4. ISBN 0-8385-8529-9.CS1 maint: extra text: authors list (link)
2. 1 2 3 4 5 6 7 8 9 10 11 12 13 14 15 16  Matheny, SC; Kingery, JE (1 December 2012). "Hepatitis A." *Am Fam Physician*. **86** (11): 1027–34, quiz 1010–2. PMID 23198670.
3. ↑  Connor BA (2005). "Hepatitis A vaccine in the last-minute traveler". *Am. J. Med*. **118** (Suppl 10A): 58S–62S. doi:10.1016/j.amjmed.2005.07.018. PMID 16271543.
4. ↑  Bellou, M.; Kokkinos, P.; Vantarakis, A. (March 2013). "Shellfish-borne viral outbreaks: a systematic review". *Food Environ Virol*. **5** (1): 13–23. doi:10.1007/s12560-012-9097-6. PMID 23412719.
5. ↑  *The Encyclopedia of Hepatitis and Other Liver Diseases*. Infobase. 2006. m/s. 105. ISBN 9780816069903.
6. ↑  Irving, GJ.; Holden, J.; Yang, R.; Pope, D. (2012). "Hepatitis A immunisation in persons not previously exposed to hepatitis A.". *Cochrane Database Syst Rev*. **7**: CD009051. doi:10.1002/14651858.CD009051.pub2. PMID 22786522.
7. 1 2 3 4 5  "Hepatitis A Fact sheet N°328". *World Health Organization*. July 2013. Dicapai pada 20 February 2014.
8. ↑  Wasley, A; Fiore, A; Bell, BP (2006). "Hepatitis A in the era of vaccination". *Epidemiol Rev*. **28**: 101–11. doi:10.1093/epirev/mxj012. PMID 16775039.
9. ↑  Lozano, R (Dec 15, 2012). "Global and regional mortality from 235 causes of death for 20 age groups in 1990 and 2010: a systematic analysis for the Global Burden of Disease Study 2010". *Lancet*. **380** (9859): 2095–128. doi:10.1016/S0140-6736(12)61728-0. PMID 23245604.

Lihat juga
----------

* Penyakit

Pautan luar
-----------

* (*sumber*)